જર્નલ ઑફ હેલ્થ સાયકોલોજીમાં આ 'બિન્જ ટી.વી. વોચિંગ'ની વૈજ્ઞાનિક વ્યાખ્યા તાજેતરમાં સૌ પ્રથમ વખત રજૂ થઇ છે. ન્યુકાસલ યુનિવર્સિટીના ડૉ. એમિલી વોલ્ટન-પેટિસનના સંશોધન મુજબ 'જો કોઇને એક જ બેઠકે કોઇ એક જ ટી.વી. શો કે સિરિયલના ઓછામાં ઓછા બે એપિસોડ જોવાની ટેવ હોય' તો તેને બિન્જ ટી.વી. વોચિંગ કહેવાય. જે ખતરનાક નિવડી શકે છે. જેનાથી અનેક શારીરિક, માનસિક અને સામાજિક સમસ્યાઓ ઊભી થાય છે. સૌ પ્રથમ તો બેઠાડું વર્તનના લીધે મેદસ્વીપણું વધવાનું બહુ ઝડપથી ચાલુ થઇ જાય છે. હૃદયની નળીઓમાં ચરબી જામવાની શરૂઆત થઇ જાય છે અને જ્યારે ટી.વી.ની સામે જમવાનું કે નાસ્તો કરવાનું શરૂ થાય ત્યારે ટી.વી. સિરિયલના લાગણીસભર કે ઉશ્કેરણીજનક દ્રશ્યો જોનારના ચેતાતંત્ર પર અસરો જન્માવે છે. પરિણામે બેફામ ખવાય છે. તેમજ પાચકરસોમાં ગરબડો ઊભી થઈ શકે છે.